1991թ. սեպտեմբերի 29-ին Վազգեն Առաջին վեհափառի ձեռամբ կայացավ մեռոնօրհնեքի արարողությունը: Վեհափառի` այդ առիթով ասված քարոզը ամբողջությամբ հեռարձակվեց ուղիղ եթերով (Ձեր խոնարհ ծառայի պատրաստած հաղորդումն էր): Բայց մի տարօրինակ բան կատարվեց` նախ «Լրաբեր»-ը կրճատեց քարոզի այն բաժինը, ուր խոսվում էր մեր ազգի «համաշխարհային երևույթ» լինելու մասին: Ապա հաջորդ օրը Հայաստանի կենտրոնական թերթերը քարոզը տպագրեցին դարձյալ այդ նույն բաժնի կրճատումներով: Անկասկած էր մի ընդհանուր կարգադրության փաստի գոյությունը, որն արվել էր «վերևներից»: Հավանաբար «սովորական ազգ» հասկացողությամբ բավարարվող վերևի ինչ-որ մարդկանց դուր չէր գալիս Վեհափառի պնդումն ու հիմնավորումը «Հայ ազգ-համաշխարհային երևույթ» գաղափարը: